## Sanitat presenta un nou model d’Atenció Primària basat en organització jeràrquica, gestió compartida de la demanda i incorporació de la intel·ligència artificial

*** La finalitat és millorar la capacitat assistencial i resolutiva dels centres sanitaris i donar resposta més eficient a la demanda
* La Conselleria inicia la negociació del projecte de decret que regularà el nou model d’Atenció Primària amb la remissió del text a les organitzacions sindicals i la convocatòria de la Mesa Sectorial de Sanitat per al 24 de setembre
* Les unitats de Prevenció de Càncer de Mama s’integren en els servicis de radiodiagnòstic dels hospitals
* L’estructura jeràrquica del personal d’Atenció Primària i Comunitària s’equipararà a la d’Hospitalària, en incorporar noves direccions de servici i de secció
* Els centres de Primària es dotaran amb nous recursos per a exploracions i proves complementàries per a agilitzar diagnòstics
* S’introduïx la intel·ligència artificial com a suport per a la lectura de proves diagnòstiques i per a la millora de la gestió de la demanda**

​​​​​​​El conseller de Sanitat, Marciano Gómez, ha afirmat que el nou model d’Atenció Primària i Comunitària que preveu implantar la Conselleria de Sanitat en el Sistema Valencià de Salut “incorpora una sèrie de mesures organitzatives i de gestió sanitària orientades a millorar la capacitat resolutiva dels centres sanitaris, amb la finalitat de respondre a les necessitats dels ciutadans”.

Estes mesures s’arrepleguen en l’esborrany del projecte de decret de la nova estructura, organització i funcionament de l’Atenció Primària i Comunitària del Sistema Valencià de Salut, que la Conselleria ha remés, juntament amb la convocatòria de reunió de la Mesa Sectorial de Sanitat, a les organitzacions sindicals representades en esta. S’inicia així el procés negociador i es convoca la reunió de la Mesa Sectorial per al pròxim dia 24 de setembre.

El text incorpora nous mecanismes i processos per a agilitzar els circuits assistencials en l’àmbit sanitari d’Atenció Primària, que engloba els centres de salut, els consultoris auxiliars, els centres sanitaris integrats i les unitats departamentals, que depenen del departament de salut en el qual estan integrats i de l’agrupació sanitària interdepartamental corresponent.

Segons ha explicat el conseller de Sanitat, Marciano Gómez, “es tracta d’un nou model organitzatiu que ens permetrà oferir una atenció sanitària de qualitat i orientada a l’excel·lència, ja que inclou tant millores en l’estructura, l’organització i la gestió del sistema en Atenció Primària, com noves oportunitats de promoció per als professionals”.

En este sentit, Sanitat planteja una nova estructura jeràrquica del personal sanitari d’Atenció Primària i Comunitària que s’equipara a la d’Atenció Hospitalària. Per a fer-ho, es creen les direccions de servici assistencial d’Atenció Primària i Comunitària i les direccions de secció, amb la finalitat de prestigiar tots els professionals de la mateixa manera.

Tal com ha indicat Marciano Gómez, “el paper d’estos professionals serà clau per a avaluar la demanda assistencial i establir els mecanismes necessaris per a evitar demores en els diversos servicis d’Atenció Primària”.

A més, “la nova estructura permetrà dimensionar els equips de treball i farà més atractiva l’especialitat de Medicina Familiar i Comunitària, així com Pediatria d’Atenció Primària”, ha afegit el conseller.

D’altra banda, el projecte de decret preveu també la creació de la nova categoria professional de personal auxiliar sanitari d’Atenció Primària i Comunitària.

**Unitats de Prevenció de Càncer de Mama**

Un altre dels aspectes que preveu la nova estructura és la integració orgànica i funcional de les unitats de Prevenció de Càncer de Mama (UPCM) en l’agrupació sanitària interdepartamental, el departament de salut i l’hospital al qual estiguen adscrites, que es consideraran el mateix centre de treball, junt amb l’hospital i el centre d’especialitats. Sobre este tema, el conseller ha assenyalat que “l’experiència desenrotllada pel Programa de prevenció de càncer de mama, així com els informes sobre la seua execució, posen de manifest la necessitat d’integrar estes unitats i el seu personal, fins ara gestionats des dels centres de Salut Pública de la Direcció General de Salut Pública, en els servicis de radiodiagnòstic hospitalaris”.

Segons el conseller, “esta mesura permetrà establir noves sinergies i millorar el programa de cribratge de càncer de mama per a aquells casos en els quals, després de la lectura de mamografies, siga necessària la valoració addicional per a la confirmació diagnòstica d’una sospita. En integrar-se les unitats de prevenció en els servicis de radiodiagnòstic dels hospitals, s’agilitzarà el diagnòstic i amb això l’inici del tractament si és necessari, i s’evitaran així les actuals derivacions des de les UPCM als servicis hospitalaris”.

**Gestió compartida de la demanda**

El nou model preveu la implantació de procediments de gestió compartida de la demanda, que consistix en la identificació de la necessitat real del pacient i la seua canalització al professional de l’equip d’Atenció Primària i Comunitària més eficient per a la seua resolució d’acord amb les seues competències, amb la mínima demora i la màxima resolució possible. Per a fer-ho, seran les noves direccions de servicis i secció les responsables d’implementar els circuits de citació, monitorar les dificultats d’accés als servicis, supervisar els circuits de gestió compartida i les agendes.

El conseller ha assenyalat que la finalitat d’este model “és oferir al pacient una resposta assistencial de qualitat en el mínim temps possible i de la manera més eficient, i garantir, a més, l’accés equitatiu de les persones a totes les prestacions sanitàries del Sistema Sanitari valencià”.

D’altra banda, el nou model permetrà augmentar la racionalització i fer un ús més eficient dels recursos públics, per a evitar càrregues administratives innecessàries als professionals.

En este sentit, per a la gestió compartida de la demanda, els centres hauran de tindre en compte la implementació de guies d’intervenció d’infermeria en processos aguts, així com l’augment de la capacitat resolutiva de les unitats administratives en la canalització de la demanda i l’assumpció de tasques administratives, entre altres aspectes.

**Més recursos per a agilitzar diagnòstics en Primària**

Gómez ha recordat que la Conselleria preveu dotar els professionals de Primària amb nous recursos que permeten agilitzar diagnòstics i proves complementàries per a la millora de la seua capacitat resolutiva. Per a fer-ho, entre altres mesures, es dotarà els centres de salut d’ecògrafs, retinògrafs, etc.

El nou model d’Atenció Primària i Comunitària suposa, a més, una transformació digital del sistema i incorpora procediments basats en l’ús de la intel·ligència artificial per a augmentar la capacitat resolutiva i com a suport als professionals en la presa de decisions.

Per a dur-ho a terme, s’impulsarà l’automatització de processos i s’introduirà de manera ordenada, equitativa, transparent i sostenible la intel·ligència artificial. Tot això permetrà augmentar la capacitat en les accions de promoció de la salut, en els programes de prevenció i de cribratge, el suport en la interpretació de proves diagnòstiques, la gestió de la demanda, els programes d’atenció a crònics i les transferències de pacients entre Primària i Hospitalària.

Per a desenrotllar estos processos, els professionals comptaran amb els mecanismes necessaris d’auditoria i avaluació contínua del rendiment de cada sistema i tindran accés a la formació necessària que els permeta un ús segur i eficaç dels processos basats en intel·ligència artificial.

Quant a la formació de professionals, el nou decret prevorà l’elaboració d’un programa anual de formació continuada per als professionals, i accions específiques per a facilitar la seua formació en tècniques diagnòstiques o patologies més rellevants en altres centres. A més, els professionals podran participar en la formació universitària i no universitària, i en cada zona bàsica de salut hi haurà un responsable de docència.

Així mateix, quant a la docència universitària, es podrà denominar Centre de Salut Universitari quan en el conveni subscrit amb les universitats s’incloguen tots els centres de Primària i Comunitària amb el conjunt o la majoria de les seues unitats assistencials.

**Integració d’Atenció Comunitària en Atenció Primària**

El projecte de decret preveu també la integració de les activitats d’Atenció Comunitària, dirigides a promoció de la salut i prevenció, i fins ara competència de la Direcció General de Salut Pública, en l’àmbit d’Atenció Primària, com ja es preveu en la majoria de les comunitats autònomes.

D’esta manera, els professionals d’Atenció Primària i Comunitària participaran en els consells de salut i les comissions de salut comunitària en la zona bàsica de salut, així com en accions comunitàries i projectes de salut comunitària, secundant, coliderant o liderant les iniciatives de les xarxes comunitàries i de promoció de la salut.

**Història sociosanitària**

El nou marc normatiu presta especial atenció a la cronicitat, a causa de l’augment de pacients crònics en els últims anys que requerixen una atenció especial. En este sentit, es potenciarà la coordinació entre el Sistema Valencià de Salut i el Sistema Valencià de Servicis Socials. Per a fer-ho, els equips directius de l’ASI i d’Atenció Primària col·laboraran en la planificació i avaluació dels recursos sociosanitaris.

El principal instrument de coordinació, i a fi de garantir la continuïtat assistencial, serà la història sociosanitària del pacient, a la qual tindran accés tant els professionals del Sistema Sanitari com del Sociosanitari, de manera que podran compartir informació del pacient per a prestar una atenció integral.

A més, el text normatiu arreplega la creació d’un mapa sociosanitari amb tots els recursos socials i sanitaris existents a la Comunitat Valenciana per a l’atenció sociosanitària de la població.

Fecha: 20/09/2024